**ACTA NÚM.** **8**

|  |  |
| --- | --- |
| *Comissió de Campus, Sostenibilitat i  Agenda 2030*  Sílvia Altafaja Vela  Marta Bertrán Tarrés  Sergi Castells Segura  Juan Jesús Donaire Benito  Mònica Espejo Segura  Antonio Espinosa Morales  Kevin Fernández Ramallo  Xavier Gabarrell Durany  Benet Gunsé Forcadell  Benjamín Lázaro Miranda  Susana Navas Navarro  Cristina Palet Ballús  Andreu Pompas Alcaraz  Xavier Ramos Morilla  Albert Texidor Martínez  Daniel Rico Camps (en substitució de Begonya Sáez Tajafuerce)  Jaume Tintoré Balasch  Olga Torres Hostench  Esther Zapater Duque | A les **9.30 h** del dia **20 de febrer de 2024**, es reuneixen, en sessió ordinària, sota la presidència del vicerector de Campus i Sostenibilitat, Xavier Gabarrell Durany, els membres de la **Comissió de Campus, Sostenibilitat i Agenda 2030** assenyalats al marge. |

No assisteixen a la reunió Raúl Aragonés Ortiz, Javier Asensio Ruiz de Alda, Ismael Ivan Blanco Fillola ni Manel López Béjar. S’han excusat d’assistir-hi Jordi Bartolomé Filella i Virginia Luzón Fernández.

Hi assisteixen amb veu i sense vot Jordi Nadal Tersa, Rafel Requena Valiente, Anselm Rodrigo Domínguez i José Antonio Trigo Carballo.

Hi assisteixen com a convidats Àngels Guimerà, cap del Gabinet de Rectorat; Albert Bonillo, director del Departament de Psicobiologia i de Metodologia de les Ciències de la Salut; Ian Blanes Garcia, Anna Florensa Botines, Gabriel Cardeñosa Arrayas, Carme Hidalgo Montaner, Maribel Arcos, Isabel Pont Castejón, Marta Humet Oliva, Josep Boldú Bochaca, Elena Suma Pezzi, José M. Martínez Expósito, Israte Normahomed i Alejandro David Sanchez.

Hi actua com a secretària Sandra Vives Prieto, lletrada del Gabinet Jurídic.

**Ordre del dia**

1. Aprovació de l’acta de la sessió anterior
2. Informe del vicerector
3. Presentació de l’adjunt al vicerector de Campus i Sostenibilitat per a les TIC
4. Informació sobre el sistema de recollida selectiva de residus al campus de la UAB: cap a una economia circular a la UAB, del residu al recurs
5. Informació sobre l’emergència per sequera
6. Informació sobre la política climàtica de la UAB i els seus compromisos
7. Informació sobre el programa «Campus saludable i sostenible (SiS)»
8. Assumptes de tràmit
9. Torn obert de paraules

**Desenvolupament de la sessió**

*1. Aprovació de l’acta de la sessió anterior*

**Per assentiment, les persones membres de la Comissió de Campus, Sostenibilitat i Agenda 2030 acorden aprovar l’acta de la sessió de 27 de novembre de 2023.**

*2. Informe del vicerector*

El president informa que el punt 7 decaurà. Seguidament, presenta els objectius estratègics de l’any 2024, que ja van ser introduïts en el Claustre el passat 20 de desembre de 2023. Explica que hi ha tres grans objectius, dels quals es deriven diverses accions: la definició d’una política climàtica, la reducció del malbaratament d’aliments al campus i la reducció de l’ús dels recursos.

D’altra banda, el vicerector informa que no hi ha una política d’espais aprovada per la Universitat i constata que seria necessària aquesta discussió per tal d’avançar més ràpidament en un futur. Reconeix que es tracta d’un tema complicat, però assegura que és important entomar-ho.

També fa saber que la Setmana del Campus Saludable i Sostenible serà la del 20 d’abril, en la qual hi ha previstes diverses activitats.

El president obre un torn de paraules, en què els membres de la Comissió fan diverses aportacions. Se suggereix la creació d’una comissió d’usuaris de vehicle elèctric. Es respon que es voldria evitar fer moltes comissions i que, si s’han de fer, s’haurien de fer amb una vigència limitada i objectius específics. S’afegeix que l’objectiu és establir una política climàtica i s’accepta crear comissions si és necessari. Es matisa que quan es parlava d’una comissió no es referia a un òrgan institucional, sinó a un grup més informal.

S’expressa que abordar el tema dels espais és un gran repte. En aquest sentit, es transmet que s’haurien de repensar els espais que necessitem com a universitat. S’assenyala que, des de la pandèmia, la presencialitat no és la mateixa que abans, sinó que ara estem menys als espais, per la qual cosa s’hauria de reflexionar sobre el tipus d’ocupació (despatxos de professors, etc.).

A continuació, es parla sobre les TIC i es fa entendre que són una eina molt important, però que no haurien de generar soroll a l’usuari. En aquest sentit, es fa saber que s’han rebut cartes i correus en què es constatava certa preocupació i malestar al respecte en els últims mesos.

*3. Presentació de l’adjunt al vicerector de Campus i Sostenibilitat per a les TIC*

El president informa que el seu objectiu per a enguany en relació amb les TIC és fer entendre a la comunitat universitària com es gestionen i com la comunitat universitària s’hi pot sentir integrada.

El president presenta la persona que ocupa el càrrec d’adjunt al vicerector de Campus i Sostenibilitat per a les TIC, Toni Espinosa Morales. El senyor Espinosa dona les gràcies per la confiança i assenyala que es vol aconseguir que les TIC s’entenguin com una tecnologia amb vocació de servei invisible i confiable. Recorda els antecedents de la pandèmia i del ciberatac, per la qual cosa actualment s’està en un punt delicat. Així mateix, afegeix que l’objectiu és establir una estratègia i definir prioritats per tal que les tecnologies digitals s’usin de manera transversal al campus.

El senyor Espinosa exposa dos dels temes que estan prioritzant ara. Per començar, assenyala que un és la utilització d’eines d’intel·ligència artificial per a docència i gestió. En aquest sentit, indica que la setmana passada van començar a oferir quatre cursos, els quals van estar oberts un dia i ja se’n van omplir les places. En segon lloc, parla del comitè de seguretat de la UAB, que també l’han d’activar i revisar perquè els faran una auditoria enguany, motiu pel qual estan elaborant tota la documentació necessària.

Finalment, recapitula fent èmfasi en els diferents eixos de treball, que són la transformació digital del campus, la potenciació del govern de la dada i les polítiques d’ús transparent de la informació. I destaca que sobretot prioritzen recollir i atendre de la millor manera possible les necessitats en matèria de TIC que puguin tenir els diferents centres i col·lectius de la Universitat.

S’obre un torn de paraules, en què es transmet que en el darrer Claustre es va apuntar que el grup de treball de les TIC no havia funcionat del tot i que seria adequat que es reactivés. Es respon que actualment s’estan replantejant les línies estratègiques i estan en el punt de recollir demandes de la comunitat.

*4. Informació sobre el sistema de recollida selectiva de residus al campus de la UAB: cap a una economia circular a la UAB, del residu al recurs*

El president explica el sistema actual de recollida selectiva de residus a la UAB, centrant-se en la part de residus municipals, ja que el sistema actual recull diverses parts. En destaca la complexitat, ja que la UAB és només una part d’un sistema més global de recollida selectiva.

Informa que hi ha sis o set sistemes de circuit de gestió de residus, però avui se centrarà en un d’ells, que és el de residus municipals, que inclou el vidre, els envasos, la fracció orgànica, el paper i cartró i la resta, i que seria el mateix que el que fem nosaltres com a ciutadans.

Afegeix que aquesta part de gestió la duu a terme una empresa, Prezero, en el marc d’un contracte que ha formalitzat amb l’Ajuntament de Cerdanyola, i indica que l’interlocutor de la UAB és l’Ajuntament de Cerdanyola, amb el qual s’ha subscrit un conveni. Remarca que aquests contractes fruit de les licitacions pertinents són per a terminis llargs i que estan sotmesos a pròrrogues. En aquest sentit, assenyala que l’última pròrroga finalitza el desembre d’aquest 2024, motiu pel qual la UAB es veurà abocada a tot un procediment de renovació, i indica que el regidor l’ha informat sobre el cronograma del nou concurs, que finalitzaria en el millor dels escenaris el mes de gener de 2025.

En aquest sentit, exposa que aquests tipus de residus són els que més es generen a la UAB, amb aproximadament 1.400 t anuals de residus, cosa que a la UAB li suposa uns 314.000 €.

A més, puntualitza que, per l’especificitat de la UAB, hi ha altres fraccions de residus, com mobiliari, equips informàtics, equips electrònics, runa i poda, els quals es gestionen a través de la Deixalleria, la Fundació Tallers, a través d’un contracte directament amb la UAB.

També afegeix que hi ha un altre tipus de flux de residus, com ara els residus especials, que procedeixen de laboratoris, com residus bioperillosos o residus provinents de productes químics. En aquest sentit, informa que aquests residus també estan gestionats per una empresa especialitzada en gestió de residus, que té un contracte amb la UAB, i indica que aquests residus no són tan quantiosos, ja que se’n generen unes 26 t anuals, però tindrien un cost anual elevat, 52.000 €, per la perillositat que presenten.

A més, explica que també hi ha els RAEES de laboratori, que són els equips grans, i que també són gestionats per una altra empresa diferent.

I per acabar, indica que existeixen altres residus, com les restes animals (estabularis, granges, sales de necròpsies) o els radioactius, cadascun amb les seves especificitats.

Resumeix que aquests són els grans fluxos de residus que hi ha a la Universitat i el context en el qual s’emmarca la UAB.

El president se centra en el primer flux de residus, el dels residus municipals. Com ha indicat anteriorment, recorda que se’n fa una recollida selectiva i que se’n generen al voltant de 1.400 t, de les quals el 58 % seria «resta». Informa que això no seria un bon indicador, ja que, des del punt de vista de la separació de residus, no s’està fent tan bé com es voldria. En les diapositives que projecta, es poden veure els percentatges de generació de residus segons qui els genera (centres de la UAB, centres externs, Fundació UAB, bars i restaurants).

Destaca que un dels problemes del sistema actual és que la UAB té molt poca traçabilitat dels residus, ja que hi intervenen molts actors intermediaris, cosa que fa molt difícil poder tenir un control de la gestió dels residus. Així mateix, informa que si la recollida es fa de manera adequada es reben una sèrie de retorns de cànon i ingressos per part de l’Ajuntament, dels quals no se’n reben tants com es voldria. Resumeix que es tracta d’un sistema poc adaptat a les especificitats que té la Universitat.

Els objectius que es proposen per al nou sistema per millorar la recollida selectiva al campus de la UAB, els quals es plantejaran a l’Ajuntament de Cerdanyola, són: 1) la sostenibilitat i la circularitat, que permeti reduir les quantitat de residus, especialment de la fracció resta, 2) la traçabilitat (més coneixement de la quantitat i la tipologia de residus, incorporant-hi xips, RFID i programari associat), 3) l’operativitat i l’eficiència, 4) la viabilitat econòmica (més control de despeses i pressupostos), 5) la innovació i la flexibilitat i 6) la creació d’una eina de comunicació i sensibilització a la comunitat universitària (campanyes de sensibilització).

Tot seguit, el president obre un torn de paraules. Es demana per la dependència amb l’Ajuntament de Cerdanyola, a la qual cosa es respon que depèn de la mateixa UAB, de manera que si la UAB vol es pot separar del sistema de Cerdanyola. No obstant això, s’aclareix que aquesta opció s’ha descartat per motius polítics i econòmics, ja que la UAB no està en disposició d’assumir aquest repte perquè a curt termini és ingovernable econòmicament. Per tant, es puntualitza que a partir d’aquí s’obren les diferents possibilitats, que serien intentar que la UAB tingui certes particularitats en els contractes, ateses les especificitats que presenta. Es transmet que actualment és el moment idoni per dur a terme una bona negociació amb l’Ajuntament i repensar la relació que la UAB té amb aquesta entitat, ja que és preocupant que les decisions les prenguin sense tenir la UAB en compte i després hagi de ser la UAB qui acabi pagant.

Seguidament, els membres de la Comissió discuteixen sobre el fet que hi hagi un percentatge tan elevat de resta i es pregunten quina n’és la procedència. Es respon que el primer que s’ha de fer és acceptar que no s’està fent bé i no posar en dubte els números, és a dir, que aquests són els residus que es generen a la UAB. S’expressa que per això cal dur a terme una reflexió profunda, per a la qual cosa es necessitaria tenir una traçabilitat dels residus. Es fan algunes intervencions en les quals s’expliquen experiències que han tingut amb el personal de neteja, que barrejava els diferents contenidors. S’opina que potser part del problema rau precisament en els que han de fer la recollida dels contenidors. En aquest sentit, s’expressa que no està clar tampoc qui n’ha de fer la recollida, ja que hi ha molts contenidors (com els de paper) que ningú no buida. Es comenta que la logística no està ben solucionada. D’altra banda, es transmet una queixa sobre l’empresa de neteja, que no funciona bé (molta rotació de personal, etc.), com a mínim a la Facultat de Dret. Es respon que es tracta d’una licitació molt complicada, que finalitza l’any vinent. El gerent anima a fer saber als administradors de centre els problemes que vagin sorgint perquè els escalin a les persones responsables i així es pugui actuar. En qualsevol cas, es transmet que es veurà què passa amb la nova licitació i com es planteja per intentar millorar aquests aspectes.

També s’exposa que no hi ha gaires contenidors d’envasos a les facultats i que en general cal reforçar la recollida selectiva dins la Facultat i als despatxos, la majoria dels quals no estan dotats de papereres selectives.

*5. Informació sobre l’emergència per sequera*

El president informa que en altres comissions ja s’ha aportat informació relativa a la sequera, però vol insistir en aquest assumpte per explicar el punt en el qual es trobes: fase 1 d’ emergència.

Explica que a la UAB ja se’n redueix el consum. En aquest sentit, puntualitza que l’any 2022 la UAB consumia 192.000 m3 d’aigua, volum que s’ha reduït a 144.000 m3 d’aigua l’any 2023. També afegeix que aquesta reducció és el resultat d’actuar en dues línies: d’una banda, la conscienciació, l’ús responsable i les restriccions i, de l’altra, les actuacions, la política d’inversions i les millores que s’han dut a terme.

Si traduïm aquestes xifres a euros, s’assenyala que l’any 2022 es van pagar 582.000 € i l’any 2023, 475.000 €. També s’afegeix que el mateix any 2023 es van fer una sèrie de millores i actuacions específiques en laboratoris, als comptadors, renovació de canonades, als SAF, per un import de 120.000 €.

El president assenyala que d’aquí es deriva que el que s’ha invertit és el que s’ha estalviat des del punt de vista econòmic, amb la qual cosa valora que a mitjà i llarg termini surt rendible. En aquest sentit, puntualitza que si l’any 2023 es van invertir aproximadament 120.000 €, l’any 2024 està previst que aquesta inversió augmenti fins al voltant de 370.000 €.

Així mateix, fa saber que arribar a la fase 3 d’emergència seria un escenari molt complicat per la UAB, ja que suposaria una gran afectació. Per això, indica que s’estan valorant diferents alternatives. De totes maneres, assenyala que l’objectiu és continuar amb la política de reducció.

Seguidament, el president obre un torn de paraules. Es discuteix sobre la despesa d’aigua que fan alguns CER i sobre si hi hauria marge per intervenir-los. Es respon que els CER propis s’han d’intervenir en la mateixa mesura que la resta de la UAB, ja que són estructures que tenen les mateixes obligacions que la resta de la UAB. S’afegeix que, en general, tothom ha de ser corresponsable i ha de reduir els consums. Respecte dels centres externs, s’assenyala que hi ha diferent casuística, però és important que tothom s’alineï en els compromisos.

Els membres pregunten si hi ha previstes altres mesures d’adaptació al canvi climàtic a mitjà termini, com construir dipòsits d’aigües pluvials, etc. Es respon que hi ha petites actuacions en aquest sentit i que s’hi està treballant. S’explica que actualment, ja que es té l’emergència a sobre, s’està en el punt de reduir. No obstant això, es puntualitza que, a mitjà termini, passat aquest punt crític, s’avança cap a aquest tipus de mesures.

*6. Informació sobre la política climàtica de la UAB i els seus compromisos*

El president explica que es vol exposar la proposta de política climàtica i recollir suggeriments dels membres de la Comissió per tal de poder portar a la pròxima Comissió un document per aprovar, el qual s’haurà d’elevar al Consell de Govern, perquè l’aprovi, de conformitat amb el que recull l’article 43.2 m) de la LOSU. Seguidament, explica el marc normatiu així com els antecedents en aquest àmbit.

Quant a la petjada de carboni actual a la UAB, informa sobre les diferents emissions que emet la UAB. Respecte de les emissions d’abast 1, que són les emissions directes, controlades per l’organització, puntualitza que són 3.215 t de CO2, les quals provenen de consum de combustibles fòssils en edificis (gas natural...) i en transport autogestionat (bus intern i flota pròpia). Referent a les emissions d’abast 2, que són emissions indirectes per energia, indica que són 0 t de CO2 i explica que això és deu al fet que des de 2018 es compra energia elèctrica provinent de fonts d’energia renovable certificada amb garantia d’origen (GdO). Per acabar, quant a les d’abast 3, que són altres emissions indirectes, com ara les derivades de la mobilitat de vehicles externalitzats, viatges de feina, viatges d’accés al campus, etc., reconeix que són les més complicades de calcular i estarien al voltant de les 21.000 t de CO2. Per tant, resumeix que el total seria de 24.593 t de CO2, comptant totes les emissions.

El president explica que l’objectiu seria aconseguir la neutralitat climàtica de la UAB per a 2030 en relació amb les emissions d’abast 1 i abast 2, cosa que suposa incidir en l’eliminació de l’ús dels combustibles fòssils i substituir-los per energies renovables. En aquest sentit, puntualitza que, en el cas que no es puguin eliminar aquestes emissions, es posarien unes compensacions. Explica que les compensacions són un mecanisme que permet compensar les emissions que no s’han pogut reduir de manera interna amb el finançament de projectes per reduir les emissions de CO2 mitjançant la compra de crèdits de carboni. En aquest sentit, assenyala que la UAB es podria adherir a altres plataformes internacionals i/o territorials.

També es proposa un compromís de compra pública baixa en carboni, per la qual cosa es proposa sol·licitar als proveïdors i als contractes de la UAB que aportin la seva petjada de carboni directa i indirecta, relacionada amb l’objecte de la prestació de serveis o entrega de béns.

Tot seguit, s’obre un primer torn de paraules. Els membres de la Comissió agraeixen l’ambició del programa i es comparteix l’orgull de formar part d’una universitat que vol arribar a emissions neutres el 2030. Es transmet que gran part de les emissions venen del transport privat d’accés a la Universitat. Alguns membres de la Comissió indiquen que s’haurien de garantir més línies de ferrocarrils, busos etc.

El vicerector respon que, de les intervencions que s’han fet, interpreta que tothom està d’acord amb l’objectiu, que seria la neutralització d’emissions el 2030. Explica que el major problema serà en relació amb les diferents actuacions que depenguin d’altres entitats i exposa que la política climàtica s’ha de lligar bé amb els mecanismes financers i legals per tal que hi hagi elegibilitat i traçabilitat de la despesa i puntualitza que els centres situats als edificis de la UAB i que utilitzen els serveis de la UAB han de seguir la política de la Universitat. En aquest sentit, el president informa que es convocarà una comissió extraordinària per aprovar aquesta política.

*7. Informació sobre el programa «Campus saludable i sostenible (SiS)»*

Aquest punt decau.

*8. Assumptes de tràmit*

No n’hi ha.

*9. Torn obert de paraules*

El director del Departament de Biologia Animal, de Biologia Vegetal i d’Ecologia pregunta per quina raó s’han eliminat de tot arreu els dispensadors de paper que es van instal·lar durant la pandèmia, excepte del Rectorat. El gerent li respon que quan hi va haver la pandèmia es va posar el paper a tot arreu, però a poc a poc es va anar eliminant dels diferents espais. Actualment, estan analitzant la sostenibilitat del difusor d’aire i del paper, per veure quin col·locar, i afegeix que, en principi, sembla que els difusors d’aire tindrien menys impacte.

A les 11.47 h el president aixeca la sessió, de la qual, com a secretària, estenc aquesta acta.

La secretària Vist i plau

El president